Hei, denne artikkelen er over ett år gammel og kan inneholde utdatert informasjon

||| (Dagbladet): Pokerlaget tok en brå slutt for ca. 80 trøndere som hadde møtt opp til spillaften på et samfunnshus i Orkanger. I 21-tida stormet politiet samfunnshuset og tok med seg tre personer.

- Vi handlet på tips om at noen arrangerte pokeraften på Orkanger. Da vi kom til stedet, var det ca. 80 spillere der, forteller operasjonsleder Arve Vagnild ved Sør-Trøndelag politidistrikt til Dagbladet.

Tre personer ble brakt inn på stasjonen, mens alle de øvrige ble registrert av polititjenestefolkene på stedet.

- Hvor alvorlig ser dere på at dette arrangementet ble avholdt?

- Vi har ikke noe imot poker - men dreier det seg om organisert pengespill med store verdier i omløp, er det noe vi ser alvorlig på, sier Vagnild.

Foreløpig er det ikke brakt på det rene nøyaktig hvor store verdier som var i omløp. Operasjonslederen håper etterforskningen vil bringe klarhet i det, samt hvem som sto bak den avbrutte pokeraftenen.

Det har de seinere åra vært flere razziaer mot ulovlige spilleklubber i Norge. Seinest 7. oktober ble en klubb på Ensjø stormet, ifølge NRK.no.

